
PëR KRIJIMIN E INSPEKTORARTIT RAJONAL Të NDIHMëS DHE PëRKUJDESJES SHOQëRORE

Në zbatim të ligjit nr.7710, datë 18.5.1993 "Për ndihmën dhe përkujdesin shoqëror", me propozimin e Ministrisë së Punës, Emigracionit dhe Përkrahjes Sociale, Këshilli i Ministrave

V E N D O S I:

1. Të krijohet Inspektorati Rajonal i Ndihmës dhe i Përkujdesjes Shoqërore në Ministrinë e Punës, Emigracionit dhe Përkrahjes Sociale me degë në prefektura.
2. Inspektorati Rajonal i Ndihmës dhe i Përkujdesjes Shoqërore ka këto detyra kryesore:
- Të inspektojë seksionet e ndihmës dhe përkujdesit shoqëror në disa rrethe, bashki e komuna.
- Të kontrollojë përdorimin e bllokndihmës sipas destinacionit.
- Të kontrollojë gjithë dokumentacionin që lidhet me:
a) pretendimin për ndihma;
b) dhënien e ndihmës;
c) marrjen e vendimeve nga këshillat e bashkive dhe komunave;
ç) ankimin e pretenduesve për ndihmë.
- Të organizojë seminare për kualifikimin e punonjësve të seksioneve të ndihmës dhe përkujdesit shoqëror.
3. Në organikën e personelit të administratës shtetërore të ndihmës dhe përkujdesit shoqëror shtohen 45 punonjës. Pagat e inspektorëve të ndihmës dhe përkujdesit shoqëror njësohen në pagat e punonjësve të administratës shtetërore të punës.

Ky vendim hyn në fuqi menjëherë.

